Megvan Az Év Design Irodája győztese - Lakáskultúra magazin
Főoldal / Felújítás • Hírek / Megvan Az Év Design Irodája győztese
Tizedik alkalommal rendezték meg Az Év Irodája díjátadót. A verseny független szakértőkből álló zsűrije 175 pályázat közül választotta ki a legjobbakat, összesen 12 nyertest hirdettek ki. A legnívósabb kategória, Az Év Design Irodájának járó címet a Positive Adamsky új HQ-ja nyerte olyan versenytársakkal szemben, mint a sporaarchitects és a Lakáskultúra állandó szerzője, Bacsó Bori által megálmodott, étteremből irodává alakított PAJTÁS, valamint a Design Terminál új irodája és a Hunyadi Palazzo.
A Positive Adamsky székházának egyik érdekessége, hogy maga az épület egy műemlékvédelem alatt álló villa, amely a századelőn épült Hauszmann Sándor tervei alapján, ez pedig bizonyos korlátokat szabott a belső terek kihasználásakor, átalakításakor – ugyanakkor lehetőséget is teremtett a régi és az új harmonikus együttéléséhez. Fontos volt továbbá, hogy a reklámügynökség irodaháza olyan helyszín legyen, amely elég nagy a csoport létszámához, közben otthonos légkört biztosítson a hétköznapokban.
A hazai ügynökségi csoport 2019 szeptemberében költözött a Hősök tere közvetlen szomszédságába, a három szinten és több mint 700 négyzetméteren elterülő volt Vietnámi és Szudáni Nagykövetség épületébe.
A meglévő enteriőrt újragondoló Törőcsik Ferencnek arra is figyelni kellett a tervezés során, hogy az új irodaházban egyszerre jelenjen meg egy nyitott ügynökség egyénisége, de emellett az épület eredeti kialakítása se sérüljön. Így lett például helye egy, a rendszerváltást megelőző évtizedeket felelevenítő reklámtörténeti kiállításnak, meghagyva a ’60-as években kialakított lépcsőt eredeti állapotában, illetve egy mini reklámtörténeti tárlatnak, amely rögtön a bejáratnál várja az érkezőket.
A belső tér kialakításában az egyes tagügynökségek személyiségjegyei is nagy szerepet kaptak, így került egy teljes újságfal a Positive PR szobájába, félbevágott bicikli és hinta a Positive Advertising irodáiba és cyber-noir életérzés az Adamsky szintjére.
Címkék: Az ÉV Design Irodája Az Év Irodája díjátadó épület műemlékvédelem Positive Adamsky reklámügynökség Törőcsik Ferenc verseny villaház
Lakáskultúra, fotók: PR Posted on 2020/05/7
Az előző cikk#együttaLakáskultúrával – Balázs Lilla: „Kiváló ez az időszak az otthonunk lomtalanítására, rendszerezésére”
A következő cikkCsupa zöld padlástér: nézz be a kulisszák mögé!